Percival Lowell

Percival Lowell (født 13. mars 1855, død 12. november 1916) var en amerikansk astronom og matematiker. Han grunnla Lowell Observatoriet i Flagstaff Arizona og skrev flere bøker. Han var overbevist om at det var kanaler på mars, og står bak oppdagelsen av asteroiden 793 Arizona.

Biografi 
Lowell vokste opp i en rik familie i Boston, Massachusetts, og studerte ved Harvard University. Lowell reiste mye i Øst-Asia og skrev blant annet bøker om japansk fremtoning og religion. I 1894 etablerte han Lowell Observatory, som i 1930 oppdaget dvergplaneten Pluto. Lowell døde 12. november 1916 av slag.

Astronomi 

Lowell brukte mye tid på å studere Mars, og skrev tre bøker om planeten, blant annet «Mars and Its Canals» fra 1906. Lowell kartla en rekke linjer han mente måtte være kanaler, og hevdet at disse var laget av intelligente marsboere for å frakte vann fra polene mot ekvator. Denne ideen ble godt mottatt av folket, men ikke av andre astronomer, og Lowells anseelse falt. I 1909 ble Mount Wilson Observatory brukt til å studere Mars, og viste at kanalene var geologiske formasjoner og ikke utgravde kanaler.

Lowell tegnet også kart over Venus, og brukte mye tid på å lete etter planet-X, en ukjent planet som var antatt å ligge utenfor Neptun. Etter hans død ble Pluto oppdaget, og Lowells monogram ble Plutos astronomiske symbol selv om hans teorier om planet-X viste seg å være uriktige.

Lowells kanaler på Mars, kart over Venus og planet-X var alle basert på pareidoli eller feiltolkninger, men Lowell ble en inspirator både for populærvitenskap og science-fiction forfattere.

Referanser 

Astronomer fra USA
Personer fra Boston
Artikler i astronomiprosjektet